*Дүртөйлө районы “Бөтә донъя башҡорттары ҡоролтайы” ултырышында сығыш*

3-сө гимназияның туған телдәр буйынса директор урынбаҫары Ғәзизова Эльнара Зиф ҡыҙы

Туған телебеҙҙе күңел нурындай һаҡлау, уның нескәлектәре менән таныштырыу, үҫтереү, тыуған илебеҙҙең тарихын өйрәтеү, арҙаҡлы уҙамандар миҫалында үҫешкән шәхес тәрбиәләү, киләһе быуындарға тарих төпкөлөнән йыйылған мираҫыбыҙҙы тапшырыу – башҡорт теле һәм әҙәбиәте уҡытыусыларының төп бурысы.

Беҙҙең гимназияла башҡорт теле 1992 йылдан бирле уҡытыла. Әлеге көндә был уҡыу йортонда 637 уҡыусы белем ала. Шуларҙан 173 уҡыусы башҡорт телен - туған тел, ә 273 уҡыусы - дәүләт теле булараҡ үҙләштерә. Башҡорт телен дүрт уҡытыусы уҡыта, бөтәһе лә юғары белемле. Мәктәп китапханаһы уҡыу йылы барышында даими рәүештә яңы дәреслектәр, методик әсбаптар, электрон дәреслектәр менән тулыландырылып тора.

Башҡорт теле һәм әҙәбиәте уҡытыусылары балаларҙы туған телгә ылыҡтырыу өсөн күп көс һала. Быйылғы 2014/2015 уҡыу йылы туған телдәр кафедраһы аҙналығы менән башланып китте. Аҙналыҡ ҡыҫаларында Башҡортостандың халыҡ шағиры М.Кәримдең 95 йыллыҡ юбилейына арналған саралар үткәрелде: 9-сы класс уҡыусылары ҡатнашлығында “Мостай Кәрим – милләтебеҙҙең рухи йондоҙо” тигән әҙәби кисә, әҙиптең тормош һәм ижад юлын яҡтыртҡан радиотапшырыу, стенгазеталар сығарылды. Дүртөйлө ҡалаһының 25 йыллыҡ юбилейына бағышланған сараларҙан да беҙҙең уҡыусылар ситтә ҡалманы: башланғыс класс уҡыусылары араһында “Дүртөйлөм – ҡояшлы яҡ” исемле һүрәттәр, 5-8-се класс уҡыусылары араһында “Дүртөйлөм – минең Ватаным” исемле иншалар бәйгеһе уҙҙы, район үҙәк китапханаһы тарафынан үткәрелгән шиғыр һөйләүселәр конкурсында 1-се класс уҡыусыһы Ғәлимова Азалия 3-сө урын яулаһа, 8-се класс уҡыусыһы Закирйәнов Искәндәр грамота менән бүләкләнде.

Берҙәмлектә – көс, тип юҡҡа әйтмәгәндәрҙер боронғолар. Барлыҡ ойошторған эштәребеҙҙең күрһәткесе булып уҡыусыларыбыҙҙың уңыштары тора. Гимназия уҡыусылары йыл һайын башҡорт теле һәм әҙәбиәте буйынса үткән олимпиадала призлы урындар яулайҙар. Быйылғы уҡыу йылында Боронина С., Крашенинникова О., Исаева А., Шәйхиева И., Әхмәтйәнова Д. 2-3-сө урындарға лайыҡ булдылар (уҡытыусылары Әхиәртдинова Р.Г., Ғәзизова Э.З., Ғәлимова Г.Т.). Йыл дауамында уҡытыусылар «Урал батыр», «Һаумы, һаумы, әкиәт!», «Республикамды данлайым!» конкурстарына ентекле әҙерләнеү эштәре алып баралар. Ошондай бәйгеләрҙә ҡатнашыу балаларҙа туған телгә ҡарата һөйөү, ҡыҙыҡһыныу тойғолары тәрбиәләй. “Шәжәрә байрамы” үткәреү ҙә беҙҙең гимназияла күркәм бер традицияға әүерелде. Уҡыу йылы башында уҡытыусылар уҡыусылыр, уларҙың ата-әсәләре менән берлектә әҙерлек эше башлайҙар. Шәжәрә төҙөүҙе уҡыусылар бик яратып, ҡыҙыҡһынып башҡаралар. Йыл дауамында барған эштең күрһәткесе булып, йыл һайын апрель айында “Шәжәрә байрамы ” үтә. Унда уҡыусылар ғына түгел, уларҙың ата-әсәләре, олатай-өләсәйҙәре лә ҡатнаша. Мәҫәлән, былтырғы уҡыу йылында Һуҡҡул ауылынан һүҙ оҫтаһы, шағирә Яҡупова Фәнисә апайҙы саҡырҙыҡ. Уның ейәнсәре Яҡупова Милена йыл һайын «Урал батыр» конкурсында әүҙем ҡатнаша, быйыл уҡыусыларҙың район фәнни-эҙләнеү конференцияһында «Йомаҡтарҙың кеше тормошондағы роле» тигән эш менән сығыш яһаны.

Белеүегеҙсә, 2015 йыл Әҙәбиәт йылы тип иғлан ителде. Гимназияның туған телдәр кафедраһы мәктәп китапханасыһы менән берлектә әҙәбиәт йылына эш планы төҙөнө. План буйынса эштәр әле башланып тора. 21 февраль Туған телдәр көнө билдәләнә. Был көндө беҙҙең гимназияла туған телдәргә арналған берҙәм класс сәғәте үткәреү ҡаралған һәм Ш.Бабичтың 120 йыллыҡ юбилейы айҡанлы шиғыр һөйләүселәр бәйгеһе иғлан иттелде.

Башҡорт телен үҫтереү, һаҡлау буйынса беҙҙең белем усағында әүҙем эш алып барыла. Уҡыусыларҙың да төрлөһө бар, әммә улар араһында башҡорт теленә һәм әҙәбиәтенә ылығыусы, ихтирам менән ҡараусылар күпселекте тәшкил итә. Беҙҙең, башҡорт теле һәм әҙәбиәте уҡытыуысыларының , төп бурысы – уларға ваҡытында дөрөҫ йүнәлеш биреү, башҡорт балаларында рух, башҡа милләт балаларында ерле халыҡтың мәҙәниәтенә, тарихына, теленә хөрмәт тәрбиәләү.